OpenLLM-France/wikimedia huggingface dataset:
# Levr trede - Chap. XVIII.

| ◄ Eus a zouçder maro an dud just. | Eus an desirou santel eus ar maro. | Carantes Doue. ► |
An oll amser ma chomjoc’h var an douar, goude ma voa pignet Jesas en êe, a voue evidoc’h, Guerc’hes santel, un amser a hirvbud.
En em gonsumi a reac’h nebeut-ha-nebeut e creis ar flamou eus ar garantes divin ; mæs re c’houstad e voa erves ma en desirchac’h.
Allas ! me a so re stag oc’h an douar evit guellout compren mad ar stad-se a languis santel e pehini e vouac’h betec an diveza instant eus ho pues.
Mar am eus poan o compren ar stad a languissamant spirituel e pehini e voa David pe lavare : Malheur din abalamour ma zeo astennet va bues er bed-ma ! pe autramant, an ardeur vras en devoa Sant Paul da velet e gorf o coueza e poultr evit beza gant Jesus da jamæs ; ma ne allan qet compren an traou-se, penaus e comprenfen peguen ardant e voa ho tesir-c’hui da veza unisset evit mad gant ho mab Jesus ?
Ma ve allumet em c’halon unan eus ar flammous-se a garantes pere a gonsume ho calon-c’hui, ô Guerc’hes ! oh ! peguer vil, peguen disprijabl e seblantfe din an douar, ha pebes huanadou ardant ne losqfen-me qet, pa sellan varzu an êe !
Eur galon leun a garantes evit Jesus, hac hi e deus netra da zesirout nemet ar bossession a Jesus memes ?
Ha pa en em bresantfe din oll madou ar bed-ma, evit va renta an eürussa eus an oll dud, ha ne dlefen qet atao lavaret : Ar guëlla evidon a so mervel ha beza gant Jesus-Christ ?
Petra eo an oll madou evit an hini a anaves hac a gar Jesus ! Jesus a so ar mad souveren, Jesus a gompren, en ebqen, an oll vadou.
Beza gant Jesus, an tad-se qer mad, ar mignon-se qen tener, ar mæstr-se qer generus, ar salver-se qen diga a garantes ! Beza gant Jesus, jouissa eus e bresanç, e garet eus an oll ene, e garet da jamæs !
O Rouanes eus an êe ! ar bed an douar, hac hi a ell offr din madou dign da veza comparet gant re ar barados, e compagnunes Jesus !
Ah ! ar c’henta possubl ra zigoro, evit cargua va desirou, an demeuranç eürus e pehini e ma Jesus.
Jesus ebqen a ell va c’hontanti parfætamant.
Guir eo penaus, mar tesiran, a eur c’hostes, ar maro evit en em unissa gant Jesus ; a eur c’hostes-all e meus aon da apparissa dirac tribunal va barner.
Мæs esperout a ran e misericod va Salver ; esperout a ran en hoc ’h intercession, ô Mari, va mam dener !
Ya, va mab, esperit hac esperit ferm. Mar deo Jesus eur barner terrupl, eo ive eur salver leun a vadeles.
Conservit ennoc’h doujanç e varnedigues, mæs ra vezo trec’h an esperanç hac ar garantes d’an aon ha d’ar spont.
Ho pet aon, mæs carit c’hoas muioc’h. Ne allit disques da Jesus ho carantes guëlloc’h eguet o souheti er guëlet souden e creis e driomphou, ha quittaat un douar e pehini eo facil hac æs en em bellaat dioc’h ar fidelite a dleer dezan.
Mar doc’h leun eus ar santimanchou-se, bezit assur, va mab, penaus Doue ho tifenno a enep oc’h adversourien, en amser ho maro.
Me c’houlenno va-unan e zicour evidoc’h neuse ; car beilla a ran, da bep heur, var va bugale, mæs dreist peb tra da heur ho maro.
# Lez-Breizh

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Lez-Breiz (1846)
* Lez-Breiz (1867)
* Lez-Breiz (1883)
# Lez-Ober

| ◄ Ar Grougaden | Lez-Ober | An Daou Vaout ► |
Air du Pandore de Nadaud
Daou archer var bep a varc’h dibred
A gerze gant ar venojen ;
Unan a zoug manchou arc’hantet
Eun all eur gouris ler melen.
Sada ma lavar ar Brigadier :
« Savet an amzer, eun tammik.
— Brigadier, a respout Lez-Ober :
Brigadier, c’houi gomz magnifik.
« E m’ iaouankis, me a m’euz sounj mad
» (Ne zistro mui ar pes zo bet !)
» E m’ boa eur vestrezik deread,
» Leun a zellid, leun a c’hened ;
» Kaloun an den var a lavarer
» A gar chench klud aliezik.
— Brigadier, a respont Lez-Ober,
Brigadier, c’houi gomz magnifik.
» Eur vicher eo eus an diesa,
» Diwall ervad tra pephini ;
» Pellad divar dro mad an nesa
» Fallagriez ha laerounsi.
» Ha goulskoude, va gregig dener
» A gousk e m’ zi e unanik.
— Brigadier, a respont Lez-Ober.
Brigadier, c’houi gomz magnifik.
An heol kosteziet, var an dachen
A ioa tostik-tost da guzet.
Ar Brigadier, divar e dorchen,
A dol eur zel var bolz ar bed :
« Guel, emezhan, du-hont, pa zeller
» An oab, alaouret ker braoik !
— Brigadier, a respont Lez-Ober,
Brigadier, c’houi gomz magnifik.
« Ar brud mad a zo eur gurunen,
» Blansonet gant mirt ha lore.
» Me ’ reaz al lez me ’ zougas sabren,
» Pried oun, brigadier ive,
» Hag evel Jason me a gemer
» An dro da sevel buelloc’hik.
— Brigadier, a respont Lez-Ober,
Brigadier, c’houi gomz magnifik.
Neuze ’ choumont ho daou da zonjal,
Ne glever, hed ar venojen,
Nemet ar c’hezeg o trotal…
Ar Brigadier ne gomze ken.
Mez pa c’houlaou an deis e klever
Klemmaden eun huanadik.
— Brigadier, ’zaosmeg Lez-Ober,
Brigadier, c’houi gomz magnifik.
# Lezen en aposta

| ◄ Ur person a eskopti Guéned e lar kenavo d'é bobl é amzér er Révolusion | Lézen en aposta | Er glom hag er jiboésour  ► |
* Denechet, mem bredér, deit te gleuet ur son (bis)
* Kompozet a neùé ar er Gonstitusion
* Ia, na braùèt un dra,
* Ia, èhusèt un dra,
* Lézen en aposta.
* Be zou un eil lézen bremen ér rantelèh (bis)
* E zou rekis heli aveit hur bout er bèh :
* Ia… (etc).
* Tuchentil béléan, mar fal doh mont é kér, (bis)
* Kokard en nasion e zou rekis kemér
* Ia… (etc).
* Truhé e mès o hoh, tadeu congrégasion. (bis)
* Hou pout lausket hou léh get er gemenerion.
* Ia… (etc).
* Èhusèt é guélet, guélet ur hemenér (bis)
* E chapél el Liseu é vonet ér gadoér.
* Ia… (etc).
* Dilézet en dès bet hag aùi ha guiltan (bis)
* Eit monet te bredeg el lézen protestant.
* Ia… (etc).
* Un tavarnour benag, pé ur marhadour guin (bis)
* E régl, én amzér men, en offiseu divin.
* Ia… (etc).
* Èhusèt é guélet, guélet er soudardèd (bis)
* É ridek en eskob, èl guéh’al er juiffèd.
* Ia… (etc).
* Aveit klah béléan, a bep tu é valé, (bis)
* Hag ou hass d’er prizon aveit kol ou buhé.
* Ia… (etc).
* Mar fal doh hanaùet kompozour er soñen, (bis)
* En arrhum zou get-hon, ne fal ket er goulen.
* Ia… (etc).
# En noz

| ◄ Sapin ar Gwaremmou Kompez | En noz | Diskar-Amzer ► |
* Ar rec’hier ’zo kuzet war gein menez Arre,
* Dindan ar c’houmoul teo, ledet war o gorre.
* An noz maro a ren ; ne wel mann al lagad,
* ’Met en denvalijen ’klever lern o c’harmat.
* Me ’n em gav a-unvan gant dremwel du ar roz :
* Karout ’ran ’n em sonjal, aman, ’barz va farroz.
* Azezet em oaled, e sioulder an nozvez,
* C’hortozan ma sono ar c’hloc’h eur ar paouez.
* Warc’hoaz beure, an noz gant an deiz bet trec’het,
* Ha war an douarou, splan an heol benniget,
* E santin en va c’hreiz nerz eur vuhez neve :
* Goude tristidigez e par al levene.
# En nuénen

| ◄ Farseu Jak Goubin | En nuénen | Er Gan̄neréz pé Golheréz ► |
* Damb de gousket e laran skuéh,
* Ha mé aben d’hobér un hun,
* Meit ur lon̄nig du za kentéh
* De me flemmein eit me dihun.
* É oé inou é men gulé,
* Prest de viret t’ein me repoz,
* Kousket dehi hed en dé
* Ha lém hé flém doh men gortoz.
* « Gorteit lon̄nig du, me « mouton » ;
* Gorteit lost kourt ha gargason,
* Mar gellein get me ivineu,
* Tarhein hou koédennigeu. »
* Guir en dra-zé, eit laret mat,
* Rak pe vehen me un nuénen
* Nen déhen ket de grabisat
* Émen nen des ket a viren.
* Ar ur boulom tri-uigent vlé
* Nen des meit krohen ha jergeu,
* Hag ur boufam zou lan eùé
* A vos-divos ha rigolieu.
* « Kerhet devat en dud iaouank
* E zou ken blot ha ken tinér
* Ha kentoh hoah, get eun a vank,
* Choéjet ur verh lan a zoustér.
* Ne pou geti nan na séhet
* Meit azéein és ar hou rèvr,
* Débrein, ivet ha memb kousket
* Just étal bord fetan kreiz-kér. »
* Sentet hi doé ? ne houian ket,
* Meit péh e houian, a dra sur,
* Men goalh arlerh em boé kousket
* Get er brasan plijadur.
* Groeit-él-d’ein.
# En nean hag en dear zou ér joé

| ◄ Ni hou salud guet caranté | En nean hag en dear zou ér joé | Cleuamb hinihue en overen ► |
* Regina cœli lætare, alleluia.
* En nean hac en doar zou ér joé
* Hum rejoeisset, Rouannès en né :
* Cannet guet-n-emb : ô Maria,
* Cannet ehué alleluia.
* Quia quem meruisti portare, alleluia.
* Jesus, hou mab en dès guet gloër
* Ar er marw douguet er victoër,
* Raccé guet-n-emb cannet enta
* Cannet ehué alleluia.
* Resurrexit, sicut dixit, alleluia.
* Revé m’en doé-ean memb laret,
* Hinihue é ma ressuscitet :
* Cannet guet-n-emb, cannet enta,
* Cannet ehué alleluia.
* Ora pro nobis Deum, alleluia.
* Ni e zou ol hou pugalé,
* Pedet eid omb en Eutru Doué ;
* Neoah guet-n-emb. ô Maria,
* Cannet ehué alleluia.
* Gaude et lætare, Virgo Maria,
* Gùérhiès Vari ha mam de Zoué,
* En hum daulet d’en douçan joé ;
* El-cé guet-n-emb cannet enta,
* Cannet ehué alleluia.
* Quia surrexit Dominus vere, alleluia.
* Hou mab en dès é gùirioné
* Sàuet guet gloër a zan é vé ;
* Raccé guet-n-emb, ô Maria.
* Cannet ehué alleluia.
* Oremus, etc.
* J. G.
# En oed de zimeein

| ◄ Kan̄en gouil Yehan | En oèd de ziméein | Buhé burhuduz Sant Julian  ► |
* É koed er Véronik é hès, é hès un einig roz,
* Un einig hag e gan bam noz, d’er poent a hantér noz.
* Un einig hag e gan bam noz, d’er poent a hantér noz,
* P’en dé en dudigeu iouank guélan én ou repoz.
* En einig-sé, dré é sonen, e lavar hemb fari,
* É tremén bean er iouankis é raug er gouhoni :
* D’er ré e zou é klah ou chanj, e lar é ma rekis,
* Ha choéj ou hoant ha diméein, é kreiz ou iouankis.
* « Mem boé lavaret t’oh me mam, lavaret t’oh, me zad,
* Ma ne garoh men diméein é oé ret t’ein kuitat,
* Ma ne garoh men diméein, oé ret t’ein kuitat bro :
* Hillèh iouankoh aveit on mé zou diméet guerso.
* « Hillèh iouankoh aveit on mé zou é terhel menaj ;
* En dès bugalégeu menut hag e zei davout bras,
* En dès ha meùel ha matèh, tachen pé kommenand,
* Hag e ia liès d’er marhad, e saù eur hag argand.
* « Perag enta, me zad, me mam, n’em lausket hui eùé
* De ziméein p’en dé me hoant, p’en dé me volanté,
* Un aval kentéh m’en dé blod e zou mât te zaibrein,
* Ur verh iouank de drihuèd vlé zou mât te ziméein.
* « Pe vé arriù ur verh iouank seihtek pé trihuèh vlé,
* Dé ket guèlat e hra nezé, nameit fallat bamdé,
* Pe vé arriù ur pautr iouank é pemb plé ar-n-uigént
* Dé ket guèlat e hra nezé, nameit monet d’é hént.
# En ribl ar ster

* Ponner e oa ma zreid, ha ma c’hein daoubleged ;
* Ar c’houezen a ruilhe war ma zal poultrennet,
* Ha skuiz e oan o vont ma-unan dre an hent,
* Goloet ha meinek dre belec’h e kerzen.
* Goude bean kerzet pell braz ha gand anken,
* Dam-dost d’ar c’huz-heol, ’n em geviz ’n eun draouien
* Leun a freskadurez lec‘h e ruilhe eur ster,
* Gorrek ha dudiuz, a-dreuz d’ar prajeier.
* ’Vit diskuiza eun tamm e riz eun azeïk
* En ribl ar ster, ’n eul lec’h gwasked. Eul labouzik
* A gane ust d’am fenn e ganaouen lirzin,
* ’N eur veska e vouezik gant trouzik eur vilin.
* Den ebet war an hent, den ebet er parko,
* ’Vel pa vije dre-holl tremenet ar maro.
* Er pello, koulskoude, ’kleved c’hoaz o vlejal
* Ar zaout, ha chas tagnouz war o lerc‘h o c’harzal.
* A-benn eur pennadik, eun den a dremenaz,
* Touet a re Doue ’vel eun diloster chas ;
* Skrijal a re eneb d’an Nenv ha d’an douar,
* Ha skei ’re didrue ar marc’h oa ouz e garr.
* ’N eur welet an dra-ze, glac’haret ma c’halon,
* E zonjiz kement-ma : Ar ster ’c’h a d’ar mor don,
* Al labouzik a gan meulodi da Zoue
* ’Kichen an nez an euz kuzet e-mesk ar gwe ;
* An heol, ’pad an de, a sklerijenn ar bed,
* Ha pa ’c’h arri an noz, al loar hag ar stered
* A deu da lugerni en bolz c’hlaz an Nenvo,
* Ken skeduz ha ken splann evel eledigo.
* An holl dreo krouet, ’n eur gir, ’ra an dever
* Zo bet gourc‘hemened d’eze gant o C’hrouer.
* An den hepken, an den, eur c‘hrouadur dispar
* Dibabet gant Doue evit ren un douar,
* ’Deu da zevel e vouez eneb an Doue-ze,
* Ha da lakat e nerz, e spered, e vue,
* D’ober brezel d’Ean en eur stumm ken euzuz
* Ken a denn war ar bed ar gwalleurio spountuz.
* Doue, Rener peb tra, pa ’z oc’h holl-c’halloudek,
* Gret ma vezo an den ’n ho servij kalonek,
* Reit nerz d’e volante, d’e speret sklerijenn,
* Evit ma c’h ei d’an Nenv d’he meuli da viken.
* An Tremener.
* 29 a viz mae 1898.
# En koajou Breiz

| ◄ Hunvre dispar | En koajou Breiz | Kenteliou ar Grouadelez ► |
Da Glomig-er-Rion.
* Pa oan yaouank en ti ma zad, (diou wech)
* Ma flijadur a oa dalc’hmad
* En koajou Breiz, maluron,
* Mont da vale.
* Plac’hig dinec’h ha dizoursi, (diou wech)
* Da glask hunvreou a zudi
* En koajou Breiz, maluron,
* ’C’h en da vale.
* Eun de, siouaz, eur barr-avel (diou wech)
* Lakas em fenn eur zonj diboel :
* Pell a goat Breiz, maluron,
* Mont da vale.
* Hag hepdale, e kemeris (diou wech)
* Penn an hent a gas da Bariz.
* Pell a goat Breiz, maluron,
* ’C’h en da vale.
* ’Vel ma kerzen gant an hent bras, (diou wech)
* Eur vouez em c’halon a laras :
* En koajou Breiz, maluron,
* Dous eo bale…
* Dihunet gant ar c’homjou-ze, (diou wech)
* Pep tra d’in a lavar neuze :
* En koajou Breiz, maluron,
* Dous eo bale…
* An ezennig o c’houibanât (diou wech)
* A lar da zeliou glas ar c’hoat :
* En koajou Breiz, maluron,
* Dous eo bale…
* Gwazig ar prad, en eur dremen, (diou wech)
* A gan tener en he feden :
* En koajou Breiz, maluron,
* Dous eo bale…
* Hag eun durzunel da ziskenn (diou wech)
* Da ganan klemmus em c’hichen :
* En koajou Breiz, maluron,
* Dous eo bale.
* « — Plac’hig yaouank a Vreiz-Izel (diou wech)
* Perak kuitât bro da gavel ?
* En koajou Breiz, maluron,
* Chom da vale.
* « Plac’hig, deus ganin eur wech c’hoaz (diou w.)
* Da chilaou mouez ar c’hoajou bras,
* Da goajou Breiz, maluron,
* Deus da vale.
* « Eno, ’n eur vodennig didrous, (diou wech)
* Eman kuzet ma neizik dous…
* Da goajou Breiz, maluron,
* Deus da vale.
* « En neiz am eus daou lapousig, (diou wech)
* Ha war ar skour eur mignonig,
* Da goajou Breiz, maluron,
* Deus da vale.
* « Me zo ’evrus, heuilh ma c’hentel (diou w.)
* Chom da vevan en Breiz-Izel !
* En koajou Breiz, maluron,
* Chom da vale! — »
* « — Tavet, tavet, turzunellig, (diou wech)
* Rannan a ret ma c’halonig,
* Pell a goat Breiz, maluron,
* C’houerv eo bale.
* « Na guitan mui an evrusted (diou wech)
* Evit kêriou a boan-spered,
* Da goajou Breiz, maluron,
* Demp da vale ! — »
* Hag e heuilhis al lapousig (diou wech)
* A gane laouen ha flourik :
* En koajou Breiz, maluron,
* Dous eo bale !
# En tapour rahed

| ◄ Iann Fineu | En tapour rahed | Andouillen Kroéz-en-Nasion ► |
Er gouían-sé, er filaj noz e vezé groeit en ur hreu é lost me zi, ha bamnoz hemb mank, revé er mod, ol merhed iouank er hornad en hum zastumé inou d’hobér ou labour ha mé geté.
El mestréz en ti me oé eùé, dré oed ha dré zroed, mestréz er filaj, karget de lakat ranj ha peah pe saùé béh, arrestemant ér farseu pe ient rẻ bel, fin d’er filaj pe vezé en ér, ha laret er beden eit achiù.
Bamnoz eùé, goudé bout groeit ou labour : malet avaleu, hachet lann, bouiteit er lon̄ned…, é té d’hur guélet, get lod kaer a gansorted aral, ur pautrij iouank — seitek vlé a boén — hanùet Guillerm er Gal, meùel bihan é tachen lein kér.
Braù e oé farsal get Guillerm ha dibaudik er guéhieu mé faché. Eùé, plijadur ha bourusted e gavemb é hoari dehon troieu kam. Un noz neoah ni ias ré bel.
Groamb hinoah un dihaden de Huillerm, e lar unan. Lakamb ton de dap rahed. Er péh en doé kousantet en ol aben.
Chetu enta Guillerm ér hreu, revé é akoustumans, ha mé de laret ben un herrad arlerh :
« Arsaù ! me zud vat, ur gousians é kleùet er rahed er blé-men. Gouniet é er vro anehé. É mant azé ér sulérieu : krap, krap, krap, krap. Débret e vehemb dehé arlerh, pe vou achiù er gran. »
« Mes, e lar unan ag er merhed iouank ag er vanden, nen des ket meit un dra d’hobér : ou jiboésat. »
« Ou jiboésat ! plah peur, e reskondan dehi, na penaus ? Kement-sé e zou labour er hah. »
« Mes geou, é lar un al, és erhoalh é. Er lon̄ned-sé e vé é falé d’en noz é klah ou bouid. Ama ! ré e ia d’er sulér, ha goudé bout digoret er fenestr, e fourbouch é kement léh e zou eit ou lakat de saill. Unan e chom dianvéz, édan er fenestr, get un dra don benak él ur golo bara, eit ma chomeint abarh ur huéh koéhet, ha beet sur é veint distrujet rah ag er hetan taul. »
« Dam ! e lar Guillerm, me iei mé erhoalh, mar faut, get er golo bara. »
Hag er réral de reskond bean : Ha ni merhed, damb d’er sulér ! »
Chetu ind enta ér sulér get chubelenneu, bihiér, bareu benal…, ha de chubat, ha de fourbouchat ag ur pen d’er pen aral ; é kement léh e zou.
Guillerm e zou ér porh, édan er fenestr digor kaer, er golo bara ar é ben, prest de blomein ol er rahed e goéhou d’en dias.
Én un taul, diù blah hag e oé geté peb unan ur seillad deur, ou bann ar un dro, ar ou nerh, ar ben er héh Guillerm.
Treboulet, blaoahet ken e chonjé sur mat bout arriù é kreiz lén en Dordu, ean daul inou é holo bara : Peuh ! peuh ! peuh !… » ha kuit, hag arauk, fachet ru…
Diméet é Guillerm pelzou amzér, ha bras é vugalé, ha nen des ket hoah pardonet d’ein devout hoariet dehon en dro kam-sé.
M’hou ped enta, me zud vat, ma ne fal ket d’oh kavet fachemant ne laket ket biken er bautred iouank de dap rahed. Nen des ket nitra falloh.
Mari en Néerez.
# En tér seien

| ◄ Penaos gobér dohton ? (breiz-izel) | En tér seien (breiz-izel) | Mar fal d’oh hui men diméein (breiz-izel) ► |
* 1
* Bet zo bet un amzér, un amzér treménet,
* Un amzér treménet,
* É karen é karein hag é vezen karet,
* Latira !
* É karen é karein hag é vezen karet.
* 2
* Bremen ’hes un amzér, un amzér kontrél d’ein,
* Un amzér kontrél d’ein
* Ne hran joé doh hañni, hañni ne hra dohein,
* Latira !
* Ne hran joé doh hañni, hañni ne hra dohein.
* 3
* Bet zo bet un amzér e tougen tèr seien :
* Unan ru, unan glas, en aral é oé guen.
* 4
* En hani ru ’laken en inour d’er madeu ;
* En hani glas ’laken en inour d’er bizeu.
* 5
* En hani glas ’laken en inour d’er bizeu ;
* En hani guen ’laken etrezomb-ni hon deu.
* 6
* Chetu-ni diméet ha chetu-ni koutant !
* Lakeit d’emb én ur sp’red d’hobér ur vatimant.
* 7
* Groeit é er vatimant ha lakeit ar er mor ;
* Oeit é d’er broieu pel, pel doh audeu Arvor.
* 8
* Ne oé ket treménet, treménet hoap ur blé,
* Kollet er vatimant, kollet men den eùé !
* 9
* Kollet er vatimant, kollet men den eùé !
* Kenevo eurusted, kenevo leuiné !..
* 10
* Me zèr seien bremen n’ou dougein mui jamès !
* Reit em es ind é prov de chapél er Huerhéz.
* 11
* Men ma oeit en amzér, en amzér treménet,
* Ma karen é karein hag e vezen karet !
# En nemb e houyehé

| ◄ Er péhèd bocennus | En nemb e houyehé | Er gourmandis e zou ► |
* En nemb e houyehé ol en droug diremæd
* En dès groeit en ivi hag e hra hoah ér bed,
* E bêllehé doh-t-hou guet en hirris brassan,
* Él ma téhér é raug el lon velimussan.
* En nemb zou gouniet é galon d’en ivi,
* N’en dès nameit anquin, ne gav meit melconi ;
* Lehuiné er réral e zou eit-hou béhus,
* N’hel gùélét ou bonheur hemb n’en dé maleurus.
* En ivi gùéharal en dès douguet Satan
* De durul é misér hun tad ha mam quetan,
* Ha huéhet é calon Caïn, quetan multrér,
* En hardéhtæd cruel de rein er marw d’é vrér.
* En dén santel Jojeb, gùêrhet dré é vredér,
* Jesus dré er Juivéd tachet ar er halvér,
* Ha calz a dorfæteu ag er ré eahussan
* E zou fréh en ivi, péhèd câret Satan.
* Mar vennamb enta bout memb ér bed-men eurus,
* Dihoallamb guet sourci ne vehemb ivius :
* Ouilamb guet hur bredér p’ou gùéhamb én dristé,
* Hag a p’en dint eurus en hum daulamb d’er joé.
* J. G.
# En penn ann ale

| ◄ Son Iannic Mihiec | En penn ann ale | Zon joaus da dansal ► |
Jannedic a lare, en penn an ale : — Me n’on ket deut aman ’bars ma c’haëra gre ;
 Me n’on ket deut aman ’bars ma c’haëra gre, Me am eus ’bars ar gêr cotillon newe ;
 Me am eus ’bars ar gêr cotillon newe, ’Zo tric’huec’h kemener hi ’c’hober ’n eun de :
 C’huec’h a zo o tailla, ha c’huec’h o wriad, Tri o polissenni, ha tri o plenad,
 Ha c’hoaz a zo manet na dimeuz ho zrenv Da staga tri c’hlochet war ann diadren ;
Ha c’hoaz a zo manet deuz ho zren ouspenn,
D’ober toull ar godel da dapout ar c’huenn.
 Ha c’hoaz ho deus laret teufont hep dale,
D’ober ann hadvancho (manet ’zo danve) ;
 D’ober ann hadvancho lienn gwenn friset,
’Wit ma ’c’h allin bale ’touez ann holl verc’hed ;
 ’Wit ma ’c’h allin bale ’touez ann hol verc’hed Ma ’c’h allin well a ze debauch ar werzed.
# Er glom hag er jiboesour (Revue Morbihannaise)

Oberennoù damheñvel pe handelvoù all zo ivez, gwelout Er Glom hag er Jiboesour.
| ◄ Lézen en aposta | Er glom hag er jiboésour | Marü er marquiz a Bontcallec  ► |
* 1. — Disul me saüas mitin mad
* Ha me ias de jiboés er gad.
* 2. — Jiboés er gad, er hevelèg
* Hag er glujal ér vonalèg.
* 3. — Én un tôl, a lein ur huéen,
* Neijet toh-ein ur glomig guen ;
* 4. — Neijet toh-ein ur glomig guen,
* Hanü Jésus oé ar lein hé fen ;
* 5. — Hanü Jésus ha hanü Maria,
* Hanü en Intron santés Anna.
* 6. — Én hé beg oé ur groéz argant
* Ligernus el er Sacremant.
* 7. — Hi em sel ged un œr chiffus
* Eit diskoein d’ein é oen kablus.
* 8. — Kentéh beanoh eid en aüel
* Hi e neij bedig ur chapel,
* 9. — Ur chapel a huersou saüet
* Ha d’er Huerhiès Vari gloestret.
* 10. — É léh repoz ar ur huéen
* Ér chapel é has de zichen ;
* 11. — Dichen e hras tost t’en autér,
* Ar ur piletig groeit a goér.
* 12. — Ha mé oueit ha laret tehi :
* « Klomig, me chomou én hou ti. »
* 13. — « Me zi mé n’en dé ket saüet
* « Aveit lojein huguenôdet,
* 14. — « Aveit lojein huguenôdet
* « Ne hrant koareis na pask erbet.
* 15. — Ged ur galon lein a ankin
* M’hum dôl nezé ar men deuhlin,
* 16. — Ar men deuhlin ha mal oé d’ein
* Eid pedein Doué d’em fardonein,
* 17. — Me mès argand ha me mès eur :
* M’ou rannou étré er ré peur.
* 18. — Me mès ur vantel velouz du,
* Hé far ne gavér é nep tu :
* 19. — M’hé guerhou p’en dei er hoareis
* Pé m’hé lakei én un Ilis.
* 20. — M’hé rei de Ilis sant Françœs,
* Inou é chomou eit jamœs
* 21. — « Me mès ter rochet lién moén
* M’ou rei ol aveid unan rein,
* 22. — Eid unan rein ha hi klomet
* Eit gobér penijen kalet.
* 23. — Penijén épad mem buhé
* Eit bout eurus é lein en né.
# Er grechénion, ér puar horn ag er bed

| ◄ Cannamb, compagnonèd | Er grechénion, ér puar horn ag er bed | Religion santel ► |
* Er grechénion, ér puar horn ag er bed,
* E gan én inour d’er Hovézour nerhus
* En dès én dé-men bet en nean hum sàuet,
* Eit bout guet Jesus.
* Devot a galon, izel, modest ha pur,
* Dré laquat éhuéh ha dré zihoal bamdé,
* En hum hoarantas doh peb couciadur
* Épad é vuhé.
* Rac ma oé santel en des bermen er perh
* De huellat en droug, ha liés er mampreu,
* Goanneit d’er hlinhuéd, e gaw quentéh ou nerh
* Dré é bedenneu.
* Ha chetui ehué perac guet mêlodi
* É cannamb hinihue é driomfl ha victoér,
* Eit ma tei un dé de rein secour d’emb-ni
* É creis hur misér.
* Revou nerh, inour ha salud d’en Drindèd,
* Un Doué é hunan, neoah é tri person,
* Hag avel ur Roué e gondui ol er bed
* A ziar é drôn.
* J. G.
# Er groleres iouank

| ◄ Ur voez ha n’en des chet groeit un chanj vad | Er groleres iouank | Er melinér hag er velinerés a Guerhorand  ► |
* 1. — Me mam, reit t’ein mem broh lin,
* Ha mé han mé d’er velin ;
* 2. — Mem broh lin, mem boteu lér.
* Eid plijet t’er melinér.
* 3. — Ne pas sûr, me merhig quér,
* N’hou pou quet hou poteu lér.
* 4. — Na boteu lér na broh lin,
* N’en dehét quet t’er velin.
* 5 . — D’er velin n’en dehèt quet,
* Er gran n’en dé quet guentet.
* 6. — — Er gran guentet pé n’en dé,
* D’er velin sûr é hein mé.
* 7. — Guentet fonnapl, mar karet,
* D’er velin ma ret monet ;
* 8. — Rac me gleu er sonerion
* Ar bont er velin é son ;
* 9. — Ha me gleu er bombardér
* É son ar vord er chauchér.
* 10. — Bonjour d’oh melinér mat.
* Hui e valou me sahad ?
* 11. — — Ya, plahig, malet vou d’oh ;
* Péh sort gran e zou gued-n-oh ?
* 12. — — Kerh, segal ha gunéhtu ;
* Hui ou malou mar vé tu.
* 13. — Plahig, hou kran vou malet,
* ha pêl ne hortehèt quet ;
* 14. — Rac en hani e garan,
* E chervijein er guetan.
* 15. — Me melin e valou flour.
* D’er plah zou men guir amour.
* 16. — Mœs, plahig, mar em haret,
* De grol gued-n-ein é tehét.
* 17. — P’hum bou krolet un herrad
* Me valou d’oh hou sahad.